LidanRubinov/Halacha-QA huggingface dataset:
שאלה: בחור שמדבר מהר : בחור שאני יוצאת איתו, לפעמים מדבר בצורה מהירה ולא ברורה, כיוון שזהו חיתוך דיבורו. אני מבקשת שיחזור על דבריו, וזה קורה פעמים רבות במשך השיחות ביננו. האם זה שיקול חשוב בבחירת בן זוג? אני מפחדת שזה יפגע בתקשורת שלנו.
תשובה: אינני חושב שזה צריך להפריע, כיון שזו לא בעיה מהותית שעלולה להפריע לקשר. לפעמים הסיבה היא התרגשות, או חשיבה מהירה, או ההתלהבות והרצון להספיק הרבה נושאים במעט זמן. ואין מה לדאוג, כי בסוף ברור שמתרגלים לזה ולומדים מנימת הדיבור, משפת הגוף ומחיתוך השפתים, את מה שאדם רוצה להביע. יחד עם זאת אני חושב שאולי כדאי לדבר על זה ולא להיבהל מכך, כי לא מדובר באיזו מגבלה אלא מענין טבעי. ואם את חוששת שהוא יבהל מכך, אפשר בדרך צחוק או דרך אגב להזכיר את הענין, וככל שיתפתח הקשר אפשר לדבר על זה בטבעיות ואפשר ביחד לעבוד על זה. הרב רואי מרגלית.
שאלה: כיסוי ראש אחרי החתונה: האם חובה על אשה נשואה לאסוף את כל השיער תחת כיסוי הראש או שניתן להשאיר בחוץ? האם אורך השיער משנה? עד איזה אורך בדיוק מותר?
תשובה: כעקרון צריך לכסות את כל השער, ומה שיוצא באקראי אין להקפיד עליו. אולם יש מקילים יותר, ועד טפח מרובע, היינו שמונה על שמונה ס"מ, מקילים לגלות. כך כתב באגרות משה אה"ע נח. ועייני בפניני הלכה ח"ב ע' 34-36. והרוצות להקל על פיו רשאיות. אבל לגלות יותר משטח של טפח על טפח אסור.
שאלה: עמלת צדקה למטלפן: לאחרונה נודע לנו כי המטלפנים באמצעות פניות טלפוניות של גופים ומוסדות שונים מקבלים עמלה גבוהה מתוך כספי התרומות. האם מותר לאותם אנשים לקבל אחוזים מכספים שיועדו אך ורק לצדקה? האם עלינו להמשיך ולתרום בדרך זו למרות האחוזים הגבוהים היורדים כעמלות? מבדיקה שערכנו עולה כי גם אם נשלח כספים ישירות למוסד, היות ונרשמנו במחשב כ"שייכים" למטלפן מסויים - ינכו מתרומתנו אחוזים כעמלה לאותו מטלפן שיצר איתנו קשר לראשונה. נראה לי כי יש ענין ציבורי לשאלה זו המעסיקה לא מעט מהתורמים.
תשובה: אכן זו בעייה כאובה. מצד אחד, צריך לדון לכף זכות את הגופים והמוסדות הללו, מפני שבלא זאת, גם את החלק שמגיע אליהם לא היו מקבלים. ולכן התורם יכול להחשיב את מה שנתן כמעשר כספים, מפני שכל מה שנתן הוא חלק מהעלות של קיום אותו מוסד. מאידך, התורם רוצה שכל הכסף שהוא תורם יגיע לייעדו. לכן העצה הטובה ביותר, שכל מי שרוצה לתרום, יקדים ויתרום בלא שיטלפנו אליו. וגם אם כבר תרם דרך שיחת טלפון למשך שנה. לפני תום השנה, יתקשר ישירות למוסד, ויבקש לתרום בדרך ישירה. בדרך כלל על ידי כך הוא עוקף את העמלות למטלפנים. אגב, במוסדות שאני מכיר אישית, גם מי שתורם בעקבות שיחת טלפון, אחוז העמלה שיורד ממנו הוא נמוך מאוד.
שאלה: אלהי יעקב?: שמם של אברהם ושרה שונו ע"י הקב"ה ואכן - בהמשך המקרא מופעים השמות החדשים. שמו של יעקב שונה גם כן, אך עד היום אנו אומרים 3 פעמים ביום אלהי יעקב. היכן השנוי? רק בדברי הימים מופיע פעמיים אלהי אברהם יצחק וישראל.
תשובה: הגמ' כותבת שכל הקורא לאברהם אברם או לשרה שרי עובר בלאו, שנאמר: "לא יקרא עוד שמך אברם וכו'" לכן לא ניתן להשתמש בשמותיהם הראשונים. אבל על השם יעקב אין איסור להשתמש, אף שנקרא גם בשם ישראל, כיון שהתורה עצמה חזרה וקראה לו שוב בשם יעקב, ואכן השם יעקב גם נשאר שמיש יותר. הרב רואי מרגלית.
שאלה: תפילין בברית המילה: במידה ומקיימים ברית מילה בצהריים ולא לאחר תפילת שחרית, האם נוהגים שהאב מתעטר בתפילין?
תשובה: יש נוהגים כן והדבר אכן ראוי. אך אין זה מנהג נפוץ ולכן גם לא מחייב.
שאלה: תפילה על החולה בתפילת ערבית: בסידורים שונים מופיעה האפשרות להוסיף בברכת "רפאנו" תפילה על חולה פרטי מסוים תוך הזכרת שמו. שמתי לב לכך שנוסח תפילה זו מופיע רק בתפילות שחרית ומנחה ולא בתפילת ערבית. האם יש איסור לומר תפילה זו גם בערבית?
תשובה: אפשר להתפלל על חולה בתפילת ערבית, כמו בשחרית ומנחה.
שאלה: אפשר לומר 'והוא רחום' לפני או אחרי התפילה?: קשה לי להדביק את קצב התפילה בבתי הכנסת. קשה שבעתיים תפילת "והוא רחום" בימי שני וחמישי. אני נוהג לא לאמר "והוא רחום" עם הציבור אלא אחרי גמר התפילה. היות ואני נוסע באוטובוס לבית הכנסת, האם ניתן לאמר תפילה זו באוטובוס לפני התפילה?
תשובה: מקומה של תפילת "והוא רחום" לאחר תפילת עמידה ולכן תשתדל לומר כמה שאפשר ממנה מיד לאחר תפילת עמידה. והיתר לאחר התפילה.
שאלה: כשרות כלי קרמיקה: הנחתי שניצל (חם) על צלחת קרמיקה חלבית, מה דינה של הצלחת (היקרה לליבה של אשתי.)
תשובה: עיין בספרי באהלה של תורה ח"א סי' יג שבמקרה זה אפשר להכשיר את הכלי ע"י הגעלה ג' פעמים ברותחין (בזהירות, לא להכניס את הכלי בת אחת אלא לתת לו להתחמם באדים ואח"כ להגעילו או להניחו בכלי עם מים קרים ולהרתיחם).
שאלה: ריקוד בחתונה כשיש צלם: אחותי מתחתנת בעזהי"ת בקרוב. הריקודים יהיו עם מחיצה בעזהי"ת אבל יכול להיות שיהיה צלם (גבר) שיצלם את הריקודים וגם אם זאת תהיה צלמת אזיי ודאי לאחר החתונה, בנים יראו את ריקודי הבנות. הלבוש שלי יהיה צנוע גם למשך זמן כל הריקודים. האם לרקוד למרות שלאחר מכן גברים יראו אותי בקלטת רוקדת או לא לרקוד ולהכנס לריב עם אחותי ולגרום לה צער.
תשובה: מותר לרקוד. אמנם תמיד, בכל חתונה כדאי לא להשתולל, מתוך מחשבה שאת אינך לבדך באולם, ובנוסף לכך הריקודים מצולמים, ואולי אחר כך תתביישי כשיראו אותך משתוללת.
שאלה: עגיל באוזן במקום שונה: נהוג כיום לשים עגיל בחלק התחתון של האוזן. רציתי לדעת האם יש בעייה לשים עגיל בחלק העליון של האוזן משום שזו לא דרך שימת העגיל הקיימת בחברה. וזה יכול למשוך תשומת לב. יש לציין שאני מדריכה בבנ"ע לכיתות ה ולכן חשוב לי לדעת גם האם יש בזה בעייה של דוגמא אישית.
תשובה: המלצתי שלא לשים עגיל במקום שאינו מקובל כל כך בחברה. גם בגלל הבעייה שכתבת, ובגלל עוד בעיות. הבעייה אולי הגדולה ביותר היא שיש בזה ביטוי להסחפות אחר נורמות שנוצרו בחברה שערכיה המוסריים פגומים. והיסחפות כזו עלולה לגרום לנסחף או לאלה שסביבו לקבל במידה מסוימת גם את הערכים הפגומים. המודה שלנו צריכה להיווצר על ידי אנשים יראי שמיים ויצירתיים. ולא כחיקוי של מודות שנוצרו בחברה שאינה מתוקנת. לתשובת הרב יעקב אריאל שליט"א. לתשובת הרב משה אליה שליט"א. האם מותר לשים עגיל בגבה?
שאלה: אי בים כתחום שבת: האם אי בלב ים, נחשב כמקום אחד לעניין תחום שבת (למשל קפריסין).
תשובה: רק ישוב רציף של בתים או בתים המוקפים חומה או צורת הפתח נחשבים למקום אחד לענין תחום שבת.
שאלה: להעתיק דיסק עבור מי שסומך על המתירים?: אחי מסתמך על רבו המובהק שפוסק שמותר להעתיק דיסקים לצורך ביתי, ורוב הרבנים שאני שמעתי אוסרים זאת. הוא מבקש להעתיק ממני דיסקים - האם אני יכולה צריכה להיענות לו?
תשובה: כתבת שאחיך מסתמך על רבו המובהק ולא כתבת האם את סומכת באופן קבוע על רב מסויים. אם כן, עליך לשאול אותו. ואם אין לך רב מובהק אבל את חוששת לדעת רוב הרבנים האוסרים את מעשהו של אחיך אין עליך לסייע בעדו. וכמובן, צריך לבאר לו על מנת שלא לקלקל את ה במשפחה.
שאלה: אפר מקלה: לפני תיקון חצות נוהגים לשים "אפר מקלה" במקום הנחת תפילין. האם פרורי נייר שרוף יכולים לשמש למטרה זו? האם יש לפזר את האפר על הראש או שיש לצוברו בשקית נילון פיסת בד ולקשור במקום הנחת תפילין?
תשובה: נייר שרוף מועיל לעניין זה. ניתן להניחו בשתי הדרכים שהזכרת.
שאלה: בריתה לילדה חולה: חברה קרובה לליבי ילדה במזל טוב בת. שם הבת עמית וחוגגים לה בעוד שבועיים מסיבת בריתה. הבעיה היא שלילדה מצאו חורים בלב ויכול להיות שבעוד שנה היא תאלץ לעבור סדרה של ניתוחים. אני מבקשת עזרה במה לברך את הילדה במסיבת הבריתה ובמה להתפלל למענה?
תשובה: אני לא מכיר מושג זה הנקרא בריתה את כנראה מתכוונת למסיבת הודיה על הולדת הבת. הברכה שיש לברך את הבת שתגדל בבריאות הגוף והנפש תורה ולמצוות ולחופה ולמעשים טובים לאורך ימים ושנים.
שאלה: כתיבה בחול המועד : נרשמתי לקורס הכנה למבחן קבלה לתואר שני. ישנם שני מפגשים המתנהלים בחול המועד סוכות והשתתפות בהם כרוכה בכתיבה (השתתפות במבחני סימולציה וכתיבת דברי המדריך). שאלתי היא האם מותר לכתוב בנסיבות אלו? האם יש כאן חשש לעברה על איסור מדאורייתא?
תשובה: אם אי ההשתתפות תגרום לך הפסד מותר לך לכתוב בחול המועד. לתשובות הרב יעקב אריאל לחץ כאן וכאן.
שאלה: בית קברות ביום שישי: האם יש בעיה לעלות לקבר ביורציט ביום שישי?
תשובה: מצד ההלכה אין איסור לעלות לבית קברות בימי שישי.
שאלה: להזמין אורחים שמחללים שבת?: האם מותר להתארח בשבת חתן של בן משפחה כשידוע שחלק מהאורחים יגיעו במהלך השבת ברכב? למרות שלא אנו הזמנו אלא אנחנו רק אורחים, אולי יש בכך תמיכה ועידוד לחילול השבת של בן המשפחה?
תשובה: הבעיה היא של המזמינים היא "מסייע לדבר עבירה" ולדעת ר' משה פיינשטיין עוברים על איסור מסית. הבעיה אינה שלכם. אך אם אתם יכולים להשפיע על המזמינים שלא יעשו זאת עליכם למנוע את הדבר. אם המזמינים יימנעו מלהזמין מחללי שבת בגלל שאתם תימנעו מלבוא אז יש מקום לשאלתכם כי אולי בויתורכם על כך הנכם מסייעים לדבר עברה.
שאלה: למה חרדים אינם מתגייסים?: אני יודעת שגדולי התורה בעולם החרדי פסקו שאסור להתגייס באופן מוחלט והם מביאים טיעונים הלכתיים. וכן אתם מהצד השני - העולם הדתי לאומי מביאים טיעונים הלכתיים למה כן לשרת. שניכם אוחזים בהלכה ואיני מזלזלת באף צד, אך קשה לי הפילוג הזה. האם תוכל להסביר איך זה ששני פלגים שאוחזים בעולמה של תורה פוסקים דברים שונים לחלוטין?
תשובה: אין ויכוח בעקרון ההלכתי שמצווה דוחה לימוד תורה. במקביל אין ויכוח בין גדולי התורה מכל הזרמים שיש לחזק את עולם התורה ובלעדיו אין לעם ישראל קיום. ולכן יש לדחות גיוס של בני ישיבות כדי שילמדו קודם תורה. השאלה היא העיתוי, המינון וכיצד פותרים את הבעיה של האוירה הצבאית שהיא כיום שונה מהאוירה בה חי בן ישיבה. בגלל השאלות האמורות יש דרגות שונות של התייחסות לגיוס: יש השוללים את הגיוס מכל וכל, יש המגבילים את הגיוס רק למי שברור שאינו מסוגל ללמוד ומאשרים רק את הנחל החרדי ושלב ב' בלבד, יש המתירים גיוס רק אחרי שנה שנתיים של לימוד תורה למסגרת זמן מוגבלת (הסדר) ויש הדוחים את הגיוס לגיל מבוגר יותר לאחר שהבחור כבר מעוצב ומיוצב דיו (הסדר מרכז). גם המחייבים גיוס סבורים ששקדנים מופלגים ידחו את גיוסם לזמן ממושך ויסתפקו בשלב ב' וכד'. מכל האמור עולה שאין כאן מחלוקת מהותית אלא גישות מעשיות שונות לפתרון אותה בעיה. אם כי יש גם השוללים בכלל את עצם קיומה של המדינה ולכן לא רואים חובה להגן עליה. אולם זוהי מחלוקת אידיאולוגית כללית יותר שאינה קשורה רק לנושא הגיוס.
שאלה: סופר מרקט פתוח בחול המועד: האם ניתן לעבוד כסדרן בסופר מרקט בחול המועד? זוהי עבודה זמנית והכסף אינו קריטי אך יכול לעזור. כמו כן אני לא מבקש פסק הלכה אלא לשמוע את דעת הרב (כי רב שאני רגיל בלי נדר לשאול אותו לא פנוי כרגע).
תשובה: מכיון שמותר לפתוח סופר מרקט בחול המועד כדי לספק מזון מותר גם לעבוד בו כסדרן.
שאלה: קריאת שם על שם סבים זהה: האם אפשר לקרוא שם לתינוק ע"ש שני אנשים שנפטרו ושהיו בעלי אותו שם (סבא מצד אבא וסבא רבא מצד אמא)? שהרי אי אפשר לתת לתינוק שם ע"ש האחד ולתינוק הבא לתת את אותו השם ע"ש השני.
תשובה: אין בעיה אם שניהם נפטרו. ובספר קוראי שמו מביא מחלוקת אם אחד נפטר ואם אחד בחיים. הרב רואי מרגלית.
שאלה: השגחה "מהדרין": לפני בערך 12 שנה קיבלתי על עצמי לאכול רק "מהדרין". קניתי מוצרים של בד"ץ, הרב לנדאו וכו וכדומה. בזמן האחרון ראיתי שיש הכשרי "מהדרין" של מועצות מקומיות במסעדות, פיצריות וכו. האם מותר לי לאכול בהם? האם "מהדרין" כולל כל תעודת "מהדרין"?
תשובה: ככלל כל הכשר מהודר כלול בקבלתך. אמנם יש לברר מעט אצל אנשים המצויים בתחום הכשרות אם אכן עומדת רבנות רצינית אחר חותמת ה"מהדרין", כי לפעמים זהו פרסום בלבד שאין לו כיסוי. אמנם כתבתי לברר מעט, כי ברוב המקרים כשכתוב מהדרין המוצר אכן מהודר.
שאלה: שרשרת של מוסלמים- המשך: לגבי התשובה של הרב בעניין זה. במהלך שירותי הצבאי נדרשתי ללמוד מעט מההסטוריה של האסלאם, ושם הסבירו לנו כי שרשרת זו יש בה 32 חרוזים שהם כנגד 32 תפילות מהקוראן. כשהמוסלמי מגלגל את השרשרת על אצבעו, הוא ממלמל את התשבחות לאללה לפי הסדר. אם זה נכון, האם עדיין מותר לנו כיהודים להשתמש בה?
תשובה: היות וזה לא חפץ שעובדים אותו, אז זה לא נחשב עבודה זרה ומותר להשתמש בו למטרות אחרות.
שאלה: פעולת האדם בעולם: בשיעור "תשובה" של הרב זלמן ברוך מלמד נאמר שהאחריות של האדם היא על רצונו בלבד ולא על תוצאות מעשיו, כיוון שהן היו נעשות בין כך ובין כך ולכן כשאדם חוזר בתשובה הוא כבר לא צריך לדאוג בגלל הנזק שעשה שהרי נזק זה הגיע לאדם הניזק וממילא הקב"ה היה מגלגל עליו נזק זה בדרך כלשהי. קשה לי להאמין שלאדם אין השפעה בעולם, והכל נעשה רק ברצון ה בלי השפעה של האדם. האם אין ביד האדם להרבות טוב בעולם, או למנוע את הטוב שהוא יכול להרבות? האם אין ביד האדם להשפיע על תוצאות ממשיות בעולםעל ידי מעשיו?
תשובה: לאדם יש בחירה חופשית ואם הוא בוחר בטוב הוא ממשיך לעולם שפע של טוב. ואם הוא ח"ו עושה רע הוא מזיק ופוגע בעולם. כי לרצונו יש השפעה, כך סידר הקב"ה את עולמו. אך התוצאות של מעשיו הם מותאמים לרצון ד'. אם הוא רוצה להיטיב, הקב"ה מזמן לו מי שהוא ראוי לקבל את הטובה, וכך הוא מתעלה מפני שעשה דבר טוב, ומעלה את העולם איתו על ידי רצונו הטוב. אבל כאמור התוצאה בפועל של מעשיו היא מותאמת לרצון האלקי. ומי שלא ראוי לקבל טובה לא יקבל אותה מפני שפלוני רוצה להיטיב לו. אני מקווה שדברי הובנו לך.
שאלה: הקושי בצבא: האם מותר ללכת לצבא אע"פ שיכול להיות סיכון של נטישת המצוות וחזרה בשאלה (ח"ו)? יש הרבה סיפורים על אנשים שעזבו את התורה אחרי שהיו בצבא.
תשובה: מי שחושש שהליכתו לצבא עלולה לגרום לו ספקות באמונה עליו ללכת לצבא במסגרת שתשמור עליו לנחל החרדי או במסגרת של ישיבות ההסדר.
שאלה: תיקון חוק השבות: מדוע קולם של הרבנים לא נשמע בגאון ובדרישה לתיקון חוק השבות וחוק האזרחות שבחסותם מגיעים לארץ ישראל גויים רבים שלא רק משנים את אופיה של ארץ ישראל אלא מכיוון שעוגת התקציב מוגבלת הרי הכספים המוענקים להם הם על חשבון כספים שאמורים להגיע ליהודים תושבי הארץ ולחינוך תורני? למעשה המדינה מעודדת נישואי תערובת? למה אין מעוררים מסע ציבורי והתעוררות כמו למשל בנושאים שונים אחרים?
תשובה: מנין לך שהרבנים לא משמיעים את קולם בנושא זה? אני אישית דברתי על כך בהרבה הזדמנויות וכן רבנים אחרים. אתה מתכוין בודאי לתקשורת שאינה משמיעה את דברי הרבנים או שהרבנים אינם מופיעים דיים בתקשורת. הא בהא תליא. אם כי אתמול שמעתי את הרב דרוקמן מדבר על כך ברדיו. גם אינטרנט הוא תקשורת ואני מנצל במה זו למחות עלה הבאת גויים ארצה. זוהי פצצת זמן חברתית חמורה.
שאלה: ציצית שנקרעה: הציצית שלי נקרעה לכל אורכה ונשאר בה ממש מספר חוטים בסופה. האם אפשר לתפור אותה בחזרה או שהיא נחשבת לקרועה לענין תעשה ולא מן העשוי (שאזי נצטרך לפרום את כל החוטים ולחברם מחדש)?
תשובה: לפי התיאור שאתה מתאר שהציצית נקרעה לכל אורכה יש כאן תעשה ולא מן העשוי.
שאלה: מתי לברך את ברכת המפיל: האם ניתן באופן קבוע לברך המפיל כמנהג חב"ד אחרי תפילת ערבית שכן הדבר מבחינתי בעייתי שלא לדבר אחרי הברכה (והרבה יצא לי להכשל בכך ).
תשובה: מנהג חב"ד לא מוכר לי. בהלכה נפסק שברכת המפיל צריכה להיות סמוכה לשינה. גם אם יוצא במקרה לדבר אח"כ, ככל שהברכה סמוכה לשינה עדיף.
שאלה: אשת כהן בבית עלמין: האם רשאית אשת כהן בהריון להיכנס לבית עלמין לצורך פקידת קבר?
תשובה: יש בזה מנהגים שונים. על כן אם אין לחץ מצד המשפחה עדיף להמנע מלהכנס לבית הקברות או לא להתקרב לתוך ד"א של הקברים.
שאלה: בעל טלוויזיה פסול לעדות?: השבוע נישא חברי וביקש ממני בחתונה לשמש כעד הקידושין, אך אביו החליט שאני פסול לעדות מאחר ולטענתו מי שמחזיק ביתו טלוויזיה פסול לעדות. האם אמת נכון הדבר?
תשובה: עצם היות טלוויזיה בבית אינה פוסלת לעדות אך מי שמסתכל בתוכניות שאסור להסתכל בהם אינו עד מהודר.
שאלה: מהלכות פדיון הבן: האם נדרש מנין בטקס פדיון הבן? באיזה מטבעות אפשר להשתמש בכדי לא להדרש לקנות מטבעות יקרים? האם צריך רב או עורך טקס כלשהו?
תשובה: 1. לפדיון עצמו אין צורך במנין אך יש לקיים סעודת מצוה ונהגו להזמין אליה לפחות מנין משום "ברב עם הדרת מלך". 2. יש לתת לכהן ערך של כ-100 גרם כסף טהור. אתה יכול לתת לו גם כלי כסף או חפץ אחר בערך הנ"ל. יש כהנים שברשותם מטבעות כסף במשקל הנ"ל והם מקנים אותם לאבי הבן ואבי הבן מחזיר אותם לכהן ואח"כ נותן לכהן תמורה מסוימת עבורם. 3. אין צורך ברב אך הכהן צריך לדעת את ההלכה.
שאלה: ערלה בפסיפלורה (שעונית): מדוע פירות הפסיפלורה (שעונית) אסורים משום ערלה? האם נכון שצמח הנותן פירות בשנתו הראשונה ולא חי יותר משלש שנים (פסיפלורה, למשל) דינו כשיח? אם הפסיפלורה אסור משום ערלה כיון שרוב הפירות הם מצמחים הצעירים משלש שנים, איך יש משקה פסיפלורה עם הכשר מהדרין של הרב קוק?
תשובה: א. לגבי הפסיפלורה או שעונית סגולה - ישנה מחלוקת הפוסקים. לדעת הרבנים האשכנזים זה נחשב אילן כיוון שהצמח מתקיים שנים רבות. הפוסקים הספרדיים מקילים וסוברים שהוא נחשב ירק כיוון שהצמח נותן פרי תוך שנה מהזריעה. בעניין זה ראה מאמרנו בחוברת אמונת עתיך 26 עמ' 43  קישורית מצ"ב. ב. נכון הוא שיש בעיה גדולה של ערלה (לדעת האוסרים) והרבה פירות הם מהשנים הראשונות. אך המיצים המיוצרים בתעשייה מקורם מחו"ל, והדין הוא שאמנם ערלה אסור גם בחו"ל, אך כל ספק ערלה בחו"ל מותר, ולכן אין שום בעיה לשתות מיץ פסיפלורה מחו"ל. בברכת התורה והארץ, הרב יואל פרידמן.
שאלה: נטילת ידיים לרמב"ם: בגמרא במסכת שבת אין תקנה של ח שקובעת שצריך ליטול ידיים שלוש פעמים. אין אפילו אמירה או הדרכה לעשות כן. האם נאמר, אם כן, שמי שלא רוצה לטול ידיו בבוקר שלוש פעמים אלא רק פעם אחת יוכל לסמוך על שיטת הרמב"ם (לכתחילה), ולא נראה בזה איזשהו זלזול בדברי חכמים?
תשובה: מנהג ישראל מדורי דורות הוא ליטול את הידים בבוקר 3 פעמים. נוספו לכך טעמים נוספים כגון שהקימה בבוקר היא פתיחת דף חדש בחיים אחרי השינה שבה אדם לא היה במלוא הכרתו התבונית והוא כמי שקם לתחיה מחדש, וכן המנהג במי שיוצא מבית קברות. הרמב"ם לא מביא כמעט מנהגים ואי אפשר לומר שהוא לא נהג מנהג זה. עכ"פ כיום מנהג יפה זה הוא הלכה מחייבת. לתשובת הרב אליעזר מלמד.
שאלה: טעות בתפילת שמיני עצרת: ישנה דעה שאומרת שאם התפללתי בשמיני עצרת ואמרתי בתפילה חג הסוכות במקום חג שמיני עצרת לא יצאתי (מור חיים). מהי ההלכה? ומדוע אלו שסוברים שלא יצאתי כיון שזהו חג נפרד, לא מקבלים את עניין התשלומים שאפשר לעשות לגבי הקורבן של חג הסוכות בשמיני עצרת?
תשובה: לעומת התשלומין ישנם 6 דברים לפחות (פז"ר קש"ב) שבהם שמיני עצרת הוא רגל בפני עצמו ולכן נראה שצריך לחזור.
שאלה: כשרות בחו  ל: אילו מוצרים כלליים ניתן לאכול בחו ל גם ללא השגחה כלשהי? מה הדין לגבי לחם?
תשובה: כל חומר גולמי שאינו מעורב בשום חומר אחר, כגון חומוס, חיטה, סומסום, פירות וירקות, ביצים וכד' אינם צריכים תו כשרות, אבל כל מוצר שנוצר ע"י עירוב בתהליך הייצור כגון לחם או חלב ומוצריו צריכים הכשר לפי תווי הכשרות המוכרים.
שאלה: מעשר כספים למפרע: אני סטודנטית, רווקה שכרגע לא עובדת אבל חסכתי כסף מעבודות קודמות למטרות לימודים. כסף זה נמצא בפק"ם בבנק. האם אני חייבת במעשר כספים מהסכום הזה? והאם אני חייבת בנוסף לתת גם צדקה? יש לציין שעד כה לא נהגתי אף פעם לתת מעשר כספים.
תשובה: כל אדם חייב במצות צדקה - גם עני. מנהג טוב הוא להפריש מעשר כספים לשם קיום מצוה זו. אין צורך לתת צדקה נוספת. מנהג זה מובא בשו"ע. אם לא נהגת בו עד עכשיו את יכולה לנהוג אותו מכאן ואילך מרווחים שתרויחי בעתיד. ואת יכולה גם להפריש מעשר מחסכונותיך. הדבר נתון לשיקול דעתך.
שאלה: תפילה לאחר לילה ללא שינה: אם הייתי ערה כל הלילה, האם כדאי להתפלל לפני שאני הולכת לישון? מה מברכות השחר אני לא אומרת במקרה כזה? כמה זמן לפני זריחה מותר להתחיל להתפלל?
תשובה: מנהג הספרדים ומקצת האשכנזים לברך את כל הברכות זולת ברכת ענט"י. וטוב לשמוע מאחר את ברכות התורה, אלוקי נשמה והמעביר שינה. למנהג רוב האשכנזים (ע"פ משנה ברורה) ילך לשירותים ויברך ענט"י ואשר יצר. אך את ברכות התורה, אלוקי נשמה והמעביר שינה ישמע מחבר. ואם אין שם חבר שצריך לברכם לא יברכם בעצמו, ויכון שניה של ק"ש לצאת ידי חובת ברכות התורה. לגבי התפלה לכתחילה יתחיל להתפלל כ-25 דקות לפני הנץ, אך במקרה שהוא עייף יוכל להתחיל 50 דקות לפני הנץ. (פניני הלכה-תפילה). הרב רואי מרגלית.
שאלה: מותר לאכול בחצר בלי להפריש מעשרות?: האם פירוש ההלכה שחצר קובעת לענין מעשרות היא שאסור לאדם לאפשר אכילת ארעי מפירות הראויים למאכל שנשרו בחצירו? האם תועיל הפקרה על תנאי ביחס לפירות שעתידים ליפול?
תשובה: הרמב"ם הלכות מעשר פ"ג ה"ג-ה"ד וכן פ"ד ה"ז קובע שהחצר קובעת למעשר, אך זהו רק בפירות שגדלו במטע ואנו מכניסים אותם לחצר, אך אם הפירות גדלים בחצר אין החצר קובעת אלא מותר לאכול ארעי בחצר. יש לציין שהיתר אכילת ארעי מוגבל לאכילת פרי אחד (או חלק מפרי כאשר יש רגילות לאכול חלקו בפעם אחת), אך אם הוא רוצה לאכול כמה פירות הרי הם מצרפים וחייב להפריש תרומות ומעשרות. בעניין זה ראה מאמרו של הרב עזריאל אריאל חוברת אמונת עתיך 8 עמ' 20. קישורית למאמר מצ"ב: בברכת התורה והארץ, הרב יואל פרידמן.
שאלה: דחיית חתונה בעקבות אבל: אם זוג צעיר דיבר ביניהם וקבעו להתחתן ואפילו כבר קבעו תאריך. ולצערנו הסבתא של אחד מבני הזוג נפטרה. האם מותר להם להתחתן או שהם צריכים לדחות את החתונה? הם רק קבעו ביניהם והם עוד לא מאורסים!
תשובה: מבחינת ההלכה אין סיבה לדחות את החתונה. אבל רצוי שגם ההורים יסכימו. אדרבא יש עדיפות להזדרז ולהתחתן זו מצוה והיא נזקפת גם לזכות הסבתא הנפטרת.
שאלה: מחלוקות בזמן משה רבינו: האם משה רבינו לימד רק דברים מוחלטים, ללא מחלוקות, או שמא הוא כלל את המחלוקות? הרי אם הכריעו אותם בזמנו, איך חזרו וניעורו אותון המחלוקות?
תשובה: תוכל לעיין בהקדמת הרמב"ם לפירוש המשנה שם כתב כי בימי משה רבינו לא התעורר שום ספק או מחלוקת כי היו מקבלים את ההוראות ישירות מן השמים, ולכן לא יכלו להסתפק במשהו. על פי דברי הגמרא במסכת תמורה החלו הספקות הראשונות בימי האבל על משה רבינו. ומדברי הגמרא במסכת חגיגה (פרק שני) נראה כי המחלוקת הראשונה בישראל התחילה בזמן הזוגות שבאו אחרי שמעון הצדיק כך שבבית ראשון בזמן שהיתה נבואה ורוח הקודש לא היתה מחלוקת בישראל. הדברים כמעט מפורשים בכתוב כאשר התורה מספרת על מקושש העצים ועל המקלל שהיה ספק בעונשם ומשה רבינו קיבל תשובה מיידית שבררה את הספק.
שאלה: איך למדו תורה במדבר?: האם הטקסט של התורה שניתן במשך נדודי המדבר נלמד ע"י דור המדבר - טקסט ופירושו, או שהם למדו הלכות הלכות בע"פ ממשה, והטקסט ניתן כטקסט מלווה שכלולות בו כל ההלכות, וצריך לקראו לפי כללי התורה וכו? כלומר, האם גם הם למדו את הטקסט - תורה, לפי כל הכללים או שהם לא ידעו את כל הכללים והכללים נוסחו מאוחר יותר (ומכאן המחלוקות על יסודות הכללים, כגון מיעוט וריבוי לעומת פרטי וכלל וכו )?
תשובה: למאן דאמר תורה חתומה ניתנה מסתבר שבמדבר הכל נלמד בע"פ. אך למ"ד תורה מגילות ניתנה צ"ע.
שאלה: קריאת שמע לנשים: רציתי לדעת מה זה שעה רביעית? והאם נשים חייבות בקריאת שמע בזמנה? האם למי שלא קראה בזמן יש איזה שהן חלופות אחרות?
תשובה: נשים אינן חייבות בק"ש בזמנה (עד שלוש שעות, ולא ארבע!). עם זאת הן חייבות בקבלת עול מלכות שמים לפחות פעם אחת ביום.
שאלה: האם ללכת עם ציצית?: בהמשך לתשובת הרב בנושא ציצית תכלת. האם אין טעם ללבישת ציצית לבן?
תשובה: יש מגדולי הפוסקים שאכן סוברים שבזמננו שכבר יש תכלת, צריך ללבוש רק תכלת ולא לבן. ומי שיש יכולת בידו צריך להטיל תכלת בציציותיו.
שאלה: שם ה  בבית הכנסת: בבית הכנסת שלנו רוצים לכתוב שם אדנות על הקיר. האם מותר לעשות כן? אם השם יהיה בצורה בולטת - מותר? אם כתבו ורוצים למחוק - מותר?
תשובה: אין לכתוב שם השם על הקיר שמא ימחק ויתבזה. ועיין במשנה ברורה א, ד. כשאין חשש שימחק, אם הוא פסוק שמקובל לכתוב - מותר. ואם הוא פסוק שלא מקובל לכתוב - אין לכתוב, שאין ראוי להרבות בכתיבת שם השם בחינם.
שאלה: לשון הרע בשידוכים: אם בחורה החוזרת מפגישה מספרת להוריה או חבריה מדוע אינה מעוניינת בבחור עמו יצאה לדוגמא - הוא חלש באמונתו או בעל מידות לא טובות וכו, האם מצב כזה נחשב לשון הרע? זה כמובן בלתי נמנע שהוריה הבחורה יודעים את שם הבחור. כיצד עליה לנהוג כאשר היא רוצה לספר על מהלך הפגישה להוריה?
תשובה: מותר לבחורה להתיעץ עם הוריה ולדון איתם אם הבחור מתאים אם לא. אין בזה לשון הרע אלא אם כן אין צורך להתיעץ.
שאלה: עקירת רגליים לברכת כהנים: אבקש לשאול בנוגע לברכת כהנים: מצב א) אני מתפלל שמונה עשרה עם הציבור, ורק כשהחזן מגיע ל"רצה", אני מסיים את התפילה, רץ מהר ליטול ידים, ומגיע לדוכן תוך כדי "מודים". האם זה נחשב שעקרתי את רגלי בזמן, ושמותר לי לעלות ולברך או שמא לא? מצב ב) אני באמצע חזרת הש"ץ יחד עם הציבור, אחרי שנטלתי את ידי. ב"רצה" אני מתקדם צעד קטן לכיוון הדוכן, אך עדיין לא עולה (מוריד את הנעליים בנחת), ועולה לדוכן תוך כדי "מודים". האם מותר או אסור? מצב ג) אני ליד הברז, עוד לא נטלתי את ידי, והחזן כבר ב"רצה". האם אפשר להמשיך וליטול את ידי ולעלות לדוכן, כשאגיע לשם באמצע "מודים"? האם עצם העובדה שעקרתי את רגלי, אף לכיוון הברז, נחשב כאילו עקרתי את רגלי לכיוון הדוכן (הבעתי את דעתי שברצוני לעלות לדוכן), או שמא עלי לעשות צעד קטן ליד הברז לכיוון הדוכן, אעפ"י שעדיין לא הספקתי ליטול את ידי?
תשובה: המכנה המשותף לשאלותיך הוא האם הליכה לנטילת ידים נחשבת לעקירת רגליו. התשובה היא שלילית. רק עקירת רגלים לדוכן נחשבת לעקירת רגליו ולא הליכה לנטילת ידים.
שאלה: ברכת כהנים וסיום תפילה: 1. המאריך בתפילתו בשחרית והגיע הש"צ לברכת כהנים ונמצא באמצע. א. האם צריך לעצור לברכת כהנים? ב. האם זה תלוי אם הוא נמצא גם בדיוק בברכת כהנים עצמה? ג. האם אביו יכול לשים ידו על ראשו ולברכו והאם הוא יעצור או ימשיך בתפילתו? 2. בדין סיום התפילה וחזרת 3 צעדים האם למדים זאת מהסיפור על נבוכדנצר בסנהדרין צו. (שם הוא הלך 4 צעדים)? ב. הראש ישיבה שלי היה הולך 3 צעדים באלכסון כמעט תמיד. האם זהו מנהג אשכנז?
תשובה: א) העומד באמצע תפילת עמידה צריך להפסיק ולהקשיב לברכת כהנים, כמבואר בפניני הלכה תפילה כ, 2. ב) אם הוא נמצא עם החזן יענה אמן על שלושת הפסוקים, ואם הוא נמצא במקום אחר לא יענה אמן. ג) כשהוא באמצע עמידה, אביו לא יניח ידו על ראשו. ד) אין חיוב לחזור שלושה צעדים אחר סיום שמונה עשרה. ה) מנהג אשכנז כספרד לפסוע ישר. יתכן שלא היה לו מקום לשלוש פסיעות ישר, ולכן פסע אלכסון.
שאלה: גוייה שבישלה בסיר שלי: גוייה בישלה בסיר שלי, האם אני צריכה לעשות משהו בנידון?
תשובה: אם הגויה לקחה את הסיר לבית שלה יש להכשיר אותו כיון שאין אנו יודעים מה בישלה בו ואין לסמוך בזה על דבריה (אם אומרת שבישלה דברים כשרים וכד'). אם הבישול היה בבית שלך וראית מה היא בישלה, אין צורך להכשיר את הסיר.
שאלה: ברכות על לידה: איזו ברכה מברכים על לידת בן ומה על לידת בת?
תשובה: על לידת בן מברכים הטוב והמטיב. על ראיית הבת לראשונה מברכים שהחיינו. לתשובת הרב רואי מרגלית.